gu en en en en en en en en en en en en en en en tl tr en en en en en en en en en en en en en en en fr tr en en en en es en en en en en en en en en en fi en nl en en pt en gu gu en nl en en gu gu ceb gu gu gu gu gu gu gu gu gu gu gu gu gu gu fr gu gu gu gu gu gu gu fr gu gu gu gu gu gu gu gu gu fr gu gu gu gu gu gu gu gu gu gu gu gu gu gu gu gu gu gu gu gu gu gu gu gu gu fr gu gu gu gu gu gu gu gu gu gu en en en en en fa en en en en en ru en en en en en en en en es en en en en ar en en en en en en
કથા-સપ્તાહ : છુટાછેડા (મન, વચન, કર્મ - ૫)
‘આવતા અઠવાડિયે કોર્ટમાં છૂટાછેડાનો ચુકાદો છે. એમાં આજે ખ્યાતિ પર નવી ઉપાધિ આવી પડી.’ રાત્રે પતિ-પુત્રને ફ્રૂટ-ડિશ ધરતાં શકુંતલાબહેને વાત છેડી, ‘તેને નોકરીમાંથી પાણીચું મળ્યું. તેનાથી એકાઉન્ટ્સમાં ગંભીર ભૂલો થઈ હતી. બધાની વચ્ચે સાહેબે તેનું અપમાન કર્યું. મને તો સાંજે સૌમ્યાબહેને ફોન પર કહ્યું.’
1  |  2  |  3  |  4  |  5  |
‘અરેરેરે બિચારી...’ સુબોધભાઈ તો વધુ ન બોલ્યા, પણ અજાત માટે સંયમ રાખવો અઘરો હતો.
‘ખ્યાતિની ભૂલ - અકાઉન્ટ્સમાં? ઇમ્પૉસિબલ. તે એટલી સ્કૉલર છે કે જાણીનેય ગલતી ન કરે.’
‘પણ આ તો બધું પુરવાર થયું છે બેટા. કહે છે કે પાછલા બે મહિનામાં તેની ઘણી ભૂલો પકડાઈ.’
‘યુ મીન, રિપીટેશન ઑફ એ૨ર્સ? નેવર પૉસિબલ વિથ ખ્યાતિ. તો-તો આમાં કશો ભેદ છે મા.’
દીકરો આડકતરી રીતે વહુની તરફેણ કરે છે એ ગમ્યું, પણ હજી હેવાલનો ઉત્તરાર્ધ કહેવાનો તો બાકી હતો, ‘ખ્યાતિના પપ્પાએ આવી જ શક્યતા દર્શાવી. તેમણે તો દીકરીને પૂછી લીધું : તું એવું તો નથી માનતી કે આની પાછળ અજાતનો હાથ હોય, તમારી વચ્ચેની હોડમાં તને કાયમ માટે ચીત કરવા તે કશી ચાલ રમ્યો હોય.’
અજાતશત્રુ સમસમી ગયો. શ્વશુરજીએ મારા માટે આવું ધાર્યું!
‘મહાદેવભાઈએ તો ખ્યાતિ શું ધારે છે એ જાણવા તેનું મન ખોતર્યું.’
‘પછી? ખ્યાતિએ શું જવાબ વાળ્યો?’ અજાતની ઉત્કંઠા દેખીતી હતી.
મા ધ્યાનથી તેને નિહાળી રહ્યાં. પોતે જે બન્યું એ જ કહેતાં હતાં, પણ દીકરો એ સાંભળવા આતુર દેખાયો એટલે શ્વાસ ઘૂંટી બોલી ગયાં, ‘ખ્યાતિએ જે કહ્યું એ તને કહેતાં પહેલાં હું પૂછવા માગું છું અજાત, ધારો કે ખ્યાતિની જગ્યાએ તું હોત તો ખ્યાતિ માટે તારો શું જવાબ હોત?’
‘મારો જવાબ!’ ડોક ધુણાવીને અજાતે કહેવું પડ્યું, ‘હું એમ જ કહેત કે ખ્યાતિ મારી સાથે હરીફાઈમાં ઊતરી શકે, પણ મને હરાવવા આવું નીચ કામ કદી ન કરે.’
શકુંતલાબહેનના બદન પર સંતોષ છવાયો, ‘બસ, આ જ શબ્દો ખ્યાતિના હતા, તારા માટે. ’
સાંભળીને કેવી તૃપ્તિ છવાઈ હૈયે.
‘તને શું લાગે છે અજાત; આમાં કશોક ભેદ હોય તો ખ્યાતિએ, મહાદેવભાઈએ શું કરવું જોઈએ?’ બહુ ઠાવકાઈથી સુબોધભાઈએ પૂછ્યું, જાણે ખરેખર દીકરા પાસેથી મળેલી સલાહ વેવાઈને પાઠવવાના હોય.
તેમની તરકીબ કામ કરી ગઈ, અજાતથી બોલી જવાયું, ‘કોઈએ કશું કરવાની જરૂર નથી... હું ફોડી લઈશ.’
જયદેવ આજકાલ વિજયના નશામાં ઝૂમી રહ્યો છે, ફૉર ઑલ રીઝન્સ!
ત્રણ વરસથી પોતે કંપનીમાં છે, પણ ધરાર જો ખ્યાતિમૅડમ કોઈને છવાઈ જવાની તક આપતાં હોય. સ્ત્રીથી ઢંકાઈ રહેવાનું કયા પુરુષને ગમે? પોતે કદાચ કંટાળીને બીજી જૉબ શોધી લેત, ત્યાં મૅડમના ડિવૉર્સના ખબર અનાયાસ કાને પડ્યા.
જયદેવને હતું કે છૂટાછેડાના વળાંકે મૅડમ થોડાંઘણાં તો ધ્યાનભંગ થયાં જ હોય, કામકાજમાં ક્યાંય તે ચૂકવાનાં... એ ગલતી ટૉપ મૅનેજમેન્ટની આંખે ચડાવીને પોતે તેમનો લાડકો થઈ જાય તો પછી પ્રગતિ જ પ્રગતિ!
પરંતુ એવું બન્યું નહીં ને બનશે એવું લાગ્યું નહીં ત્યારે બાજી બિછાવવી પડી. મૅડમ છૂટાછેડાના વળાંકથી પરેશાન હોય કે ન પણ હોય, પણ તેમની ભૂલો ધ્યાન પર આવે તો સૌકોઈ એનો દોષ મૅડમની માનસિક સ્થિતિને જ આપવાના - છૂટાછેડાની આ આડઅસર, બીજું શું? પછી ફરધર કંઈ ક૨વાની જરૂર પણ ન રહે...
શ્રીનિવાસનને અપાતા રિપોર્ટ્સ ફાઇનલી ખ્યાતિ થ્રૂ જતા. ગરબડ એમાં જ કરવાની હતી. એ માટે ખ્યાતિના ડેસ્કટૉપનો પાસવર્ડ જોઈએ, એ પછી રિપોર્ટ ખોલી અંક-સુધારણાનો બે-પાંચ મિનિટનો અવકાશ તો ખ્યાતિ વૉશરૂમ ગઈ હોય ત્યારે મળી રહે. તેની કૅબિનમાં ક્યાં CCTV કૅમેરા છે!
સૌપ્રથમ પોતે પટાવાળા સાધુરામને સાધ્યો. પોતાના માટે ગુટકાનાં પૅકેટ લાવી આપતો સાધુરામ થોડાઘણા રૂપિયામાં કહો એ કામ કરી આપે એવા અનુભવના આધારે તેને હાથો બનાવ્યો. પ્રથમ તેના દ્વારા ખ્યાતિના ડિવૉર્સના ખબરનો દાણો ચંપાવ્યો. પછી ખ્યાતિની કૅબિનમાં આવરોજાવરો વધારી ચકોર નજરમાં સાધુરામે તેનો પાસવર્ડ નોંધી દીધો. ને બસ, પોતાને ખજાનાની ચાવી હાથ લાગી ચૂકી!
એનાથી ખ્યાતિના ફાઇનલ ડેટામાં એવી ઘાલમેલ કરતો રહ્યો કે આજે તે બિચારી નોકરી છોડી ચૂકી છે ને શ્રીનિવાસનસાહેબે GMની પોસ્ટ મને આપી દીધી! આઇ મેડ ઇટ, યસ!
‘મારાથી તો ખ્યાતિની હાલત નથી જોવાતી.’ ચોથી સાંજે સૌમ્યાબહેને ઘરે આવેલા પતિને કહેતાં આંખો લૂછી, ‘આ ચા૨ દિવસમાં તો કેવી મૂરઝાઈ ગઈ મારી છોકરી.’
‘ચોટ ગહેરી છે અને બેવડી છે. એનો ઇલાજ સમય પાસે જ હોય.’
‘સમય!’ સૌમ્યાબહેનને પૂછવાનું સૂઝ્યું, ‘તમને શું લાગે છે? પેલી રિયાના જોષીવાળી આગાહી સાચી પડશે કે પછી..’
તેઓ હજી આટલું બોલ્યાં ત્યાં ડોરબેલ રણકી.
દરવાજે નહીં ધારેલી વ્યક્તિ હતી - અજાતશત્રુ! પાછો તે એકલો નથી. જમાઈને જોઈને સૌમ્યાબહેન પૂતળા જેવાં થયાં, પણ તે હાકોટા નાખતો અંદર આવ્યો, ‘ખ્યાતિ... ખ્યાતિ...’
આ તો અજાતનો સ્વર! તેજહીન થઈ ગયેલી ખ્યાતિના અણુએ અણુમાં રોમાંચ ફૂટ્યો, અશ્રુ થંભી ગયાં. ત્રીજી બૂમે તે સીધી હૉલમાં.
‘અ...જા...ત... તમે!’ મને લેવા આવી ગયા? પ્રશ્ન હોઠે જ અટકી ગયો. અજાત જોડે હૉલમાં શ્રીનિવાસન, જયદેવ અને સાધુરામને જોઈને મૂંઝાઈ. શું છે આ બધું?
‘તારા બૉસ તારી માફી માગવા આવ્યા છે...’
અ...ચ્છા. તો સાધુરામને હાથો બનાવીને મને બદનામ કરવાનો કારસો જયદેવે રચ્યો હતો!
‘તમે કેમ જાણ્યું?’ મહાદેવભાઈથી ન રહેવાયું. ખ્યાતિ પણ અજાતને ટાંપી રહી.
‘મને એટલી તો ખાતરી હતી કે ખ્યાતિથી અકાઉન્ટ્સમાં ભૂલ ન થાય, એનું રિપીટેશન તો બિલકુલ નહીં.’
ખ્યાતિ આંખો મીંચી ગઈ.
‘છતાં આ બન્યું હોય તો દેખીતી રીતે એ કોઈની સાઝિશ હોય... હવે સવાલ હતો કોની?’ અજાત ઉત્સાહપૂર્વક કહેતો રહ્યો, ‘જવાબ સ્પષ્ટ હતો. ખ્યાતિના નુકસાનમાં જેનો ફાયદો હોય તેની... તે જયદેવ સિવાય બીજું કોણ હોય? ત્યારનો તેની પાછળ પડ્યો છું. સાધુરામ સાથે તેનું કનેક્શન ઝડપાયું ને બસ, જે પ્યાદાને જયદેવે ખ્યાતિના કમ્પ્યુટરનો પાસવર્ડ જાણવા રૂપિયાથી ખરીદ્યો તેને વધુ કિંમત ચૂકવીને મેં સત્ય જાણી લીધું...’
ખરેખર તો સત્ય જાણ્યા પછી બાકીની રકમ ચૂકવાને બદલે અજાતશત્રુ સાધુરામનો કાંઠલો ઝાલીને તેને ઑફિસમાં લઈ જઈને સીધો શ્રીનિવાસનનાં ચરણોમાં પછાડ્યો હતો - તમારો ગુનેગાર આ છે સાહેબ, ખ્યાતિ નિર્દોષ છે!
શ્રીનિવાસને જયદેવને કૅબિનમાં તેડાવ્યો. જયદેવે આ ટ્વિસ્ટ કલ્પ્યો નહોતો. શરૂમાં તો તે નામકર ગયો, પણ પછી અજાતની બે ઝાપટે વટાણા વેરી દીધા. બિચારાનો ગાલ હજી સૂઝેલો લાગે છે, હવે તેનાથી કંઈ થઈ ૨હ્યું! બેઉને પાણીચું મળ્યું છે...
‘યુ આર ઑન યૉર જૉબ...’ દિલગીરી દર્શાવીને શ્રીનિવાસને નોકરી રિઝ્યુમ કરવાનો આગ્રહ કરીને સાધુરામ-જયદેવ જોડે વિદાય લીધી.
અઢી-ત્રણ મહિને આમનેસામને થયેલાં દીકરી-જમાઈને એકાંત આપવા મહાદેવભાઈ-સૌમ્યાબહેન આઘાંપાછાં થઈ ગયાં.
‘થૅન્ક્સ મિસ્ટર શાહ.’ ખ્યાતિએ મહાપરાણે ભાંગી ન પડવાનો સંયમ દાખવ્યો. ‘તમે મારી કાર્યક્ષમતા પર લાગેલું કલંક દૂર કર્યું. પૂછી શકું શા માટે?’
‘કારણ કે...’ અજાતે ચૂપ થઈ જવું પડ્યું. ચાર દિવસથી પોતે ખ્યાતિને ઇલ્જામમુક્ત કરવા પોતાનો કામધંધો છોડીને શા માટે મંડી પડ્યો છે એવું જાતને ઘણી વાર પૂછી ચૂક્યો, પણ જવાબ નહોતો સૂઝ્યો.
(આને પ્યાર કહેવાય અજાત, હવે તો બોલો! તમે મને તોડી શકો, પણ કોઈ બીજું તોડવા આવે તો ચટ્ટાનની જેમ મારી રક્ષા કરો એ પ્યાર સિવાય કંઈ નથી અજાત...)
‘એ બધું છોડ. મને તો નવાઈ લાગે છે કે તારી બુદ્ધિને કેમ આ ન સૂઝ્યું? શું થયું છે તારા દિમાગને?’
ખ્યાતિનાં નાખોરાં ફૂલી ગયાં, ‘મારા દિમાગને નહીં, દિલને થયું છે અજાત! પણ તમને નહીં સમજાય...’ તેણે અજાતની છાતીમાં મુક્કા વીંઝ્યા, ‘કેમ કે અહીં દિલ નથી પથ્થર છે, પથ્થર!’
‘હં... કદાચ એટલે જ તેં છૂટાછેડા માગ્યા.’
‘હા-હા, મેં છૂટાછેડા માગ્યા...’ આંખમાંથી ઝરતાં અશ્રુ લૂછીને તેણે ધ્રુસકું ખાળ્યું, ‘આજે હું ઝેર માગું છું, લાવી આપો મને.’
‘ઊભા છો કેમ? હજીયે પત્ની છું તમારી, મારું માગેલું બધું જ તમારે આપવું હોય તો હવે ઝેર માગું છું, લઈ આવો.’
અજાતશત્રુ સ્થિર. પત્નીએ માગેલું આપવામાં પણ વિવેકબુદ્ધિ જોઈએ - આવેશનો પ્રત્યાઘાત આવેશથી ન અપાય - એ હવે કેવું સચોટપણે સમજાય છે!
‘અજાત, જ્યાં મારું પ્રમોશન ડ્યુ છે, જ્યાં હું તમારાથી વહેલી વાઇસ પ્રેસિડન્ટ બની શકું એમ છું, એ નોકરી તમે જ મને ફરી અપાવો તો પછી આપણી વચ્ચે સ્પર્ધા શાની અજાત, અહંકાર શાનો? ’
અજાતશત્રુ પાસે જવાબ નહોતો.
‘આપણે છૂટાછેડા એ અહંકારને દેવાના છે અજાત...’ તેણે ખુલ્લી હથેળી લંબાવી, ‘હું દઈ ચૂકી.’
ખ્યાતિએ નજર ઉઠાવી. નવી જ આભા એમાં રચાઈ હતી. વિશ્વાસની, સમજની, સ્નેહની.
અજાતની કીકીમાં એનું જ પ્રતિબિંબ પડઘાયું. ઊંડો શ્વાસ લઈને તેણે ખ્યાતિની ખુલ્લી હથેળીમાં પોતાની હથેળી પરોવી લીધી. એ હસ્તમેળાપમાં દામ્પત્યમાં ન જોઈતા દરેક દુગુર્ણને છૂટાછેડા હતા!
‘ચાલો અજાત...’ ખ્યાતિએ તેડાની રાહ ન જોઈ. ‘આપણા ઘરે.’
‘...અને તારી ભાભી એમ જ પહેરેલાં લૂગડે વરની હારે હાલી નીકળી!’
રિયાનાં લગ્ન નિમિત્તે દીકરીનાં સાસરિયાં ભેગા વલસાડ આવી પહોંચેલાં સૌમ્યાબહેન હરખ વાગોળે છે. ફોઈ વગે૨ેએ તો હવે જાણ્યું કે રિયાનાં લગ્નની વાતમાંથી દંપતીની લડાઈ જામી હતી! જે લગ્ન છૂટાછેડાની ગાથામાં નિમિત્ત બન્યાં એમાં સૌ સાથે મહાલી રહ્યા છે. બે જીવ એક થયાનો આનંદ કોને ન હોય?
અજાત-ખ્યાતિનું સહજીવન નવા જ પરિમાણમાં વિહરી રહ્યું હતું. બન્નેની નોકરી ચાલુ હતી, કામનું પૅશન પણ ખરું; બસ, હવે એનું બંધાણ નહોતું. ઉચ્ચ કારકર્દિી પણ ફૅમિલીના સુખ ખાતર હોય, ફૅમિલીને અતિક્રમવા નહીં એ સત્ય બેઉને સમજાઈ ચૂક્યું છે. સોશ્યલ ફંક્શન્સમાં સાસુમા જોડે હાજરી પુરાવવામાં પણ ખ્યાતિને લુત્ફ મળે છે, શકુંતલાબહેને એનો આગ્રહ નથી સેવવો પડતો.
‘સારું થયું રિયા તું ઑફિસે આવી. એનાથી જયદેવને ડિવૉર્સની ક્લુ મળી અને તેણે મને બ૨ત૨ફ ક૨ાવવાની બાજી ખેલી તો અજાતનું અંતર ઊઘડ્યું...’
અત્યારે, લગ્નમાં પણ વધુ એક વાર ખ્યાતિએ આભાર માનતાં રિયાએ ભેદ ખોલ્યો, ‘અમે તો જાણતાં જ હતાં ભાભી કે તમારા ડિવૉર્સ થવાના નથી... અમારા પંડિતજીએ તમારી કુંડળી જોઈને કહી દીધેલું કે આ બે આત્મા જુદા પડે એમ નથી!’
ઓહ... જયદેવના ફણગાએ આગાહી વિશે અમને કહેવાની જરૂ૨ ન ૫ડી, પણ વડીલો જાણે છે જાણીને ગદ્ગદ થવાયું.
‘રિયા કહેતી’તી કે પંડિતજીનું ભવિષ્યકથન સચોટ છે...’ રાત્રે મેડીના એકાંતમાં જોશીના જોશનો ભેદ ખોલીને ખ્યાતિએ અજાતશત્રુના ખભે માથું ટેકવી છાતી પર આંગળી ફેરવી, ‘તે કહેતી’તી કે કહો તો પૂછતી આવું કે તમારા ઘરે પારણું ક્યારે બંધાશે?’
અજાતશત્રુ પત્નીની ઇચ્છા જાણી ગયો.
‘એને માટે જ્યોતિષીને કષ્ટ આપવાની જરૂર નથી... આવ, હું તને એનો રસ્તો બતાવું...’ કહેતાં તેણે બત્તી બુઝાવી ને મધુર રાત્રિમાં છલોછલ સુખ વરસી રહ્યું! તેમનું સુખ શાશ્વત રહેવાનું હતું એ ઉમેરવાની જરૂર ખરી?
Subscribe via email (Registered users only)
Write the displayed characters
Please enable JavaScript to post a new comment
You need an iframes capable browser to view this content.
Copyright © 2012 Mid-day Infomedia Ltd. All Rights Reserved.